runetrust/blame-folketinget-dk huggingface dataset:
Keld Albrechtsen (EL), 1999-11-03:
Efter min opfattelse indebærer den jo, at vi også er undtaget fra social harmonisering, harmonisering af skatte- og finans-, arbejdsmarkeds- og sociallovgivning, og hvis det bliver inddraget under flertalsafgørelser på regeringskonferencen, hvad meget jo desværre tyder på, ja, så har man altså også et spørgsmål om forholdet til den danske undtagelse i forhold til den nye traktat.
Martin Lidegaard (RV), 2011-10-12:
Den anden ting, der står fast, er, at vi vil være stærkt optaget af, at den finansiering, vi finder, ikke betyder, at Danmark taber beskæftigelse, og ikke betyder, at danske virksomheder bliver jaget ud over grænsen, ud til andre lande, for så smider vi jo barnet ud med badevandet, og det er der ingen der har nogen interesse i, overhovedet.
Jens Peter Vernersen (S), 2002-12-09:
Men under den forrige regering steg skatten med 9 pct. Jeg vil også lige sige omkring det der med, at det er svært at finde arbejde og folk, der kommer ude fra: Jamen hvad var så baggrunden for, at Dansk Folkeparti, da ordningen begyndte at virke, bidrog til at nedlægge servicejobbene, der netop var en mulighed for dem, som havde svært ved at finde arbejde, for at komme ud og hjælpe gamle mennesker i deres hjem?
Anne Valentina Berthelsen (SF), 2024-05-17:
Det er mennesker, som hver dag hjalp palæstinensiske børn med at få basale nødvendigheder og lægehjælp, og mennesker, som for en stor dels vedkommende var aktive i den israelske fredsbevægelse og på den venstrefløj, som vi i SF har samarbejdet med i årtier, og som i dag har så svære kår i Israel, at håbløsheden er umulig at overse.
Ulla Tørnæs (V), 2004-04-27:
Styrkelsen af fagligheden vil bl.a. ske ved at sætte øget fokus på de studerendes slutkompetencer. Vi ønsker at præcisere de faglige mål og vil derfor som noget nyt for pædagoguddannelsen udarbejde centrale kundskabs- og færdighedsområder som en del af selve uddannelsesbekendtgørelsen.
Anders Kronborg (S), 2025-01-09:
Men det er jo netop her, jeg synes, det har en værdi, at vi kan sagsbehandle, og at vi kan tage sager op, for der har jo været flere eksempler på, at borgere, der ikke lever op til de objektive kriterier, får et afslag fra systemet, og så tager de kontakt til en politiker – det kan også være, at det er forældre, der hjælper med at tage kontakt til politikere, hvis det er en meget handicappet borger, som er blevet afvist – og så kan vi politikere bruge vores overbevisning, som der jo også står i grundloven at vi skal, tage en sag op, behandle den og f.eks. sikre, at handicapkonventionen overholdes.
Poul Nødgaard (DF), 2002-11-15:
Det er indlysende, at Danmarks Radio med dens vidtforgrenede aktiviteter, herunder også de regionale radiostationer, kan drives på en god måde og også inden for rammerne af de licensmidler, der nu er til rådighed. Jeg vil også godt her ved denne lejlighed nævne, at det, jeg synes har været meget værdifuldt, og dér kunne de andre partier jo så have været med til at præge det, er, at vi får sat nogle virkelig gode og klare bestemmelser ind, der forpligter medierne til på meget udvidet vis at betjene vore handicappede medborgere.
Morten Helveg Petersen (RV), 2008-01-15:
Baggrunden for vores debat i dag er i høj grad de politiske ungdomsorganisationers inspirerende arbejde, og den tværpolitiske enighed, som de politiske ungdomsorganisationer har opnået, kunne jo i bedste fald have inspireret Folketinget til noget tilsvarende.
Lars Christian Lilleholt (V), 2019-03-27:
For forudsætningen for, at det her skal lykkes, er jo, at der sker en massiv teknologiudvikling på bilfabrikkerne i både Europa og resten af verden, så vi får elbiler og andre køretøjer med lang rækkevidde, og at der sker en teknologiudvikling i forhold til batterierne og ikke mindst en udvikling på elsiden, således at man også i fremtiden kan komme rundt i landet.
Karen Ellemann (V), 2009-04-29:
Derfor vil jeg så i den forbindelse kraftigt advare imod, at vi i hvert fald her fra centralt hold begynder at debattere præcis antallet af sager som værende et vigtigt parameter, for det kræver i høj grad, at vi så skal differentiere typer af sager, og hvor krævende de må være, hvor lang tid de skal vare.
Claus Larsen-Jensen (S), 2000-02-23:
: Er sandheden i virkeligheden ikke, at når vi diskuterer det her, så er det ikke et spørgsmål om, hvorvidt vi skal afgive suverænitet, men et spørgsmål om, at der er nogle områder, hvor vi som danskere har nogle vitale interesser, f.eks. på miljøområdet og på skatteområdet, hvor vi risikerer at få trukket tæppet væk under os, hvis ikke vi er med til at lave nogle fælles spilleregler, som gælder for det europæiske kontinent?
Kristian Jensen (V), 2010-02-03:
Det, vi har kunnet konstatere ved de undersøgelser, der har været hidtil, har været, at f.eks. DJØF har sagt, at 10 pct. – eller rettere sagt 8 pct. – af deres medlemmer lader dem blive tilbage, dvs. en meget mindre andel end det, vi egentlig forventede ville være virkningen fra Skatteministeriets side.
Hans Andersen (V), 2013-04-23:
Ja, der gør man igen beskæftigelseskravet lempeligere, og selv om der er tale om beskæftigelse på normale ansættelsesvilkår, kan der jo ikke være tale om genoptjening af en dagpengeret, da den ledige har fået jobbet som et led i en aktiv, beskæftigelsespolitisk handling på linje med løntilskudsjob og virksomhedspraktik.
Morten Messerschmidt (DF), 2025-05-23:
For Europa, som jeg redegjorde for i min tale, er jo netop barn af trediveårskrigen, Den Westfalske Fred, nationalstaten osv., hvor EU i hele sin ideologiske opbygning er det modsatte, hvor man prøver at underminere det nationale, og hvor man prøver på at skabe en ny, kunstig identitet, en homo europæus .
Nikolaj Villumsen (EL), 2012-08-20:
Så kunne vi ikke bare få et klart svar fra ordføreren på det her spørgsmål: Altså, dropper Venstre sloganet om, at det ikke må være dyrere at være dansker, når nu man tager fra folkepensionisterne, eller er det simpelt hen sådan, at folkepensionisterne ikke er i den kategori, som Venstre siger at det ikke må være dyrere at være i, nemlig danskere?
Martin Lidegaard (RV), 2005-03-17:
En lille detalje vil jeg gerne nævne, nemlig at hvis man skal opnå en stordriftsfordel i kommunerne af, at man nu får flere, mindre havne samlet under samme kommune, så kræver det altså, at kommunerne har mulighed for at udnytte de stordriftsfordele og har mulighed for at slå administrationerne af havnene sammen, og at vi ikke drukner dem i et bureaukratisk system, der gør dem helt ukonkurrencedygtige.
Søren Søndergaard (EL), 2003-11-21:
Jo, men det, der stadig væk bekymrer mig, er, at der ikke fra Venstres side er nogen refleksioner over, hvad selve besættelsen betyder i forhold til, hvem det er, man er oppe imod, altså selve det, at man har en besættelse, der bliver gennemført med de midler, man har set.
Martin Henriksen (DF), 2016-05-10:
Jamen vi har jo sagt fra Dansk Folkepartis side, at vi sådan set godt kan diskutere muligheden for, at flygtninge i et eller andet omfang kommer ud på arbejdsmarkedet – det har vi sagt, og det er vi sådan set parate til at diskutere – sådan at de kan komme ud og tjene deres egne penge, når de er her.
Kaare Dybvad Bek (S), 2021-12-09:
Alligevel har partierne bag reformen været lydhøre over for et ønske om yderligere fleksibilitet til at sætte skatten op, og på den baggrund er der fordelt en restramme til skatteforhøjelser i 2021 til de få kommuner, der har fået større tab på både udligningsreformen og udløbet af de to overgangsordninger.
Karin Liltorp (ALT), 2025-10-21:
Derfor vil Alternativet opfordre regeringen til at bruge de næste 2 år aktivt på bl.a. at sikre, at omstillingen ikke bremser op, og at vi faktisk kan se virkeligheden i det, Socialdemokratiets ordfører sagde tidligere, i nogle reelle handlinger for ikke at slække på klimaambitionerne.
Lone Dybkjær (RV), 2007-01-16:
Så vil jeg også godt fremhæve det, der er kommet til til sidst, og den sidste konference, der har været, nemlig den i november 2006 – det er der i hvert fald nogle der ikke vil være forundrede over – nemlig den ministerkonference, der har været om styrkelse af kvinders rolle i samfundet.
Jane Heitmann (V), 2017-10-27:
Lad mig med det samme slå fast, at jeg har stor forståelse for hele bekymringsspekteret, men lad mig også slå fast, at forsøgsordningen jo ikke lægger op til markante forandringer i forhold til de muligheder, der allerede eksisterer i dag, hvor praktiserende læger f.eks. kan ordinere magistrelt fremstillede cannabisprodukter.
Jens Kirk (V), 2005-04-05:
Det er klart, at det, som hr. Kristen Touborg siger, kunne laves på åremål, men det vil altid være sådan, hvis det er på åremål og man kommer ind i en 5-års-periode og det er de sidste 2 år, at der så sker et forfald i, kan vi sige anlægget som sådan, fordi man så ikke vil investere mere, og det er der ingen der kan være interesseret i.
Karina Lorentzen Dehnhardt (SF), 2011-05-19:
Vi har flere rapporter, som bl.a. dokumenterer, at palæstinensiske flygtningefamilier i højere grad har været involveret i kriminalitet, og at det i en eller anden grad kan tilskrives, at børnene er sekundært traumatiserede, fordi deres forældre har nedsat omsorgsevne.
Pia Adelsteen (DF), 2019-01-24:
Det er ud fra den betragtning, at når en grundejer får en besked om, at nu er der rejst en fredningssag, så fratager det faktisk grundejeren en hel masse ting, rettigheder, i forhold til et stykke jord, som man i øvrigt har bevaret på en så god måde, at Danmarks Naturfredningsforening mener, at det skal fredes.
Anni Matthiesen (V), 2021-01-13:
Så er der jo måske faktisk kun én til at betale den her ekstraomkostning, og det er lejeren, og der vil der være folk i både Tønder og måske Aabenraa, som simpelt hen siger, at det bliver for dyrt for dem at bo til leje her, omkostningen er for stor, og det er jo klart, at det både hænger sammen med prisniveauet og den forskel, der er fra de allerstørste byer til de mindste byer.
Henriette Kjær (KF), 2009-02-03:
Det betyder, at man kan komme 4 minutter hurtigere ind til København, men hvis man så skal stå og vente på den bus, der fører en videre til ens arbejde, eller hvis man, når man kommer hjem også de her 4 minutter tidligere, ikke har samspillet med busserne i den anden ende, hænger det ikke sammen.
Pia Gjellerup (S), 1998-01-27:
Deri ligger den stillingtagen, at det gjorde de, og sådan vil jeg ikke stille spørgsmålet, men jeg synes, det er rimeligt at interessere sig for, om danske myndigheder hjalp Den Danske Bank, og dér vil jeg sige, at jeg med interesse vil følge det arbejde, der kan blive lagt frem for det Politisk-Økonomiske Udvalg.
Søren Kolstrup (EL), 1998-12-10:
De forslag, vi behandler her, kan jeg såmænd godt forstå, hvis man arbejder ud fra den præmis, at man lader hånt om miljøhensyn, at man lader hånt om trafiksikkerhedshensyn, og man lader hånt om hele den kultur, der frister via teknologiske nyvindinger, til fordel for speederen i bund-kulturen, hvor man så at sige slår hovedet fra og lige sådan sniffer til fartglæden.
Lone Dybkjær (RV), 2009-01-30:
Vi vil gerne diskutere afgifter under forskellige former generelt, men differentieret moms, som svirper rundt i debatten, er vi altså ikke tilhængere af, men vi er tilhængere af, at der her i Danmark laves en målrettet indsats over for overvægt, alt andet vil være sund ufornuft.
Lars Løkke Rasmussen (M), 2023-03-14:
Over for det står jo så den virkelige verden, vi lever i, hvor vi er nødt til at forholde os til, at vi udfordres som kontinent af et fremadstormende Kina, som jo har en noget anden økonomisk model end den, vi bruger hertillands, og et USA, der nu også virkelig flytter sig.
Anders Samuelsen (RV), 2002-11-19:
Men er der nogle områder, hvor vi kan sætte ind specifikt og dermed være med til at mindske grænsehandelen, så vil vi være meget åbne over for det, og vi vil fortsætte bestræbelserne på at finde de områder, hvor man kan gøre det. Men som sagt betragter vi i første omgang der her som en bunden opgave.
Mattias Tesfaye (S), 2017-01-12:
Derfor vil vi i Socialdemokratiet i udvalgsbehandlingen understrege, at vi anser det for vigtigt, at folketingsmedlemmer kan gå ind i konkrete sager, hvis de oplever, at lovgivningen ikke administreres hensigtsmæssigt; det er en del af Folketingets normale arbejde. Det er med de kommentarer, vi ser frem til diskussionen.
Helge Adam Møller (KF), 2010-02-23:
Jeg er helt enig i, at der også er brug for helikoptere og transportfly, og der er også brug for kampfly, så det er en afvejning, som det altid er i politik, også i forsvarspolitik, mellem alt det, man gerne vil have for at gøre det hundrede procent korrekt, og så det, der er opnåeligt. Med hensyn til den oplysning, der var i tv-udsendelsen i går aftes, om, at det hele lå klart, og at der bare lige manglede, at forsvarsministeren sagde, at nu ville han godt have det, så hørte jeg den også.
Jens Vibjerg (V), 2000-05-23:
Og hvis vi så skal have mere voksen- og efteruddannelse - og det skal vi, det er der brug for i det danske samfund - ja, så accelererer milliardudskrivningen. En ny bruttoskat på alle virksomheder, en bruttoskat, som forringer konkurrenceevnen, en bruttoskat, som ikke kvalificerer efterspørgslen på efteruddannelse og videreuddannelse. Jeg må sige, jeg er lidt forbavset over, at både De Radikale og CD går ind for at pålægge erhvervslivet nye milliardafgifter.
Peter Skaarup (DF), 2008-11-21:
Men hr. Jørgen Poulsen glemmer én ting, og det er, at vi har nogle betroede folk, som sidder i Politiets Efterretningstjeneste, der har til opgave at sikre statens sikkerhed, sørge for, at vi kan være sikre i Danmark mod terrorisme, mod personer, der truer almindelige menneskers mulighed for at leve her i fred.
Bjørn Westh (S), 1997-12-09:
Men når der nu sidder et udvalg, der har hele denne problemstilling oppe, og dette her indgår i det udvalgs arbejde, ja, så synes jeg, det er sagligt af os alle sammen at sige, at det også er rart at høre, hvad det udvalg vil sige, inden vi beslutter os endeligt.
Mogens Lykketoft (S), 2001-03-20:
Jeg vil kun sige ganske kort, at eftersom vores handelspolitik jo koordineres i EU, bliver alt, hvad vi måtte tage af skridt, jo nødt til at være noget, der ender med at være en fælles EU-platform, og derfor skal vi selvfølgelig drøfte det med de andre medlemslande og med Kommissionen.
Henrik Sass Larsen (S), 2013-12-11:
Der findes nogle regler om, at man bl.a. kan fritages for at bruge obligatorisk digital post til virksomheder og foreninger, hvis det ikke er muligt at få etableret en internetforbindelse til højst 3.000 kr. i etableringsomkostninger og med en beregnet downloadhastighed på mindst 512 kb/s .
Line Barfod (EL), 2009-05-14:
Men jeg vil så specielt gerne høre ministeren, om hun mener, at det også her er markedet, man skal satse på, eller om ministeren mener, at vi også skal satse på demokratisk styring, så vi i fællesskab prøver at få sikret, at man kan bo og arbejde overalt, og at vi får skabt arbejdspladser igen i de områder, hvor arbejdsløsheden lige nu stiger så voldsomt.
Thomas Adelskov (S), 2006-11-21:
Hvad vil beskæftigelsesministeren oven på de nu to undersøgelser, som efter lovens vedtagelse i foråret har dokumenteret, at man i kommunerne ikke kan finde ud af at administrere det her, konkret gøre for at sikre, at borgerne får det, de har krav på, og får en ordentlig og fair sagsbehandling?
Kirsten Normann Andersen (SF), 2018-01-11:
Jeg anerkender, at der kan være andre initiativer end det her – f.eks. en partnerskabsaftale, som ministeren selv peger på – men hvis partnerskabsaftalen heller ikke denne gang kan få detailhandelen til at overholde aldersgrænsen, vil ministeren så alligevel genoverveje at pålægge detailhandelen særlige restriktioner med hensyn til at overholde aldersgrænsen?
Lars Boje Mathiesen (NB), 2021-12-22:
De mennesker oplever lige nu i den her vinter faktisk væsentlige stigninger i deres faste udgifter på f.eks. el, varme og andet, og de her mennesker har altså ikke samme muligheder som andre for at hæve deres indkomst, og vi synes, det er ganske rimeligt, at vi giver dem en håndsrækning for at hjælpe dem i den her periode.
Kirsten Jacobsen (FP), 1998-06-25:
Nu tog arbejdsministeren ordet med hensyn til vejledningspligten, og for at vi i hvert fald sådan har det bogført her i Folketinget, vil jeg stille arbejdsministeren et ganske konkret spørgsmål: Vil arbejdsministeren afvise, at der er områder i vejledningspligten, som ikke opfylder kravene i forvaltningsloven?
Anita Bay Bundegaard (RV), 2001-04-26:
Så kan vi måske være uenige om, hvorvidt det faktisk er de midler, der skal til. Men det, vi jo som politikere og som medlemmer af Folketinget har en interesse i at demonstrere, er, at det jo ikke primært er ATTAC, der kan løse problemerne, men at det faktisk er det politiske system, der kan løse problemerne.
Henriette Kjær (KF), 2003-04-09:
Når det er sagt, så er det en kendt sag fra forskningen, og det er til fru Sandy Brinck, at det er klart, at det for børn af forældre uden arbejde - men det er længerevarende arbejdsløshed; mennesker på overførselsindkomst, der ofte ikke nogen sinde har prøvet at have et arbejde eller kun har meget, meget perifer tilknytning til arbejdsmarkedet - har nogle virkelig svære konsekvenser.
Anne Baastrup (SF), 2003-03-18:
Jeg kvitterer for, at socialministeren ønsker at fastholde partierne i en positiv dialog om disse meget vanskelige sager, men jeg oplever ikke desto mindre, at det forslag til vedtagelse, der nu går igennem, er meget bagudrettet, mens vi i vores forslag til vedtagelse har pillet nogle enkelte ting frem, som kunne være mere fremadrettede.
Henriette Kjær (KF), 2003-04-09:
da, der er flere, der vil vælge privat. Det er ganske rigtigt, at man jo kunne byde private leverandører ind tidligere, og det var der ca. 17 kommuner, der havde gjort, og ud af dem viste det sig, at det ligger på det der lag omkring 10-12 pct., der vælger frit.
Marlene Harpsøe (DD), 2023-04-12:
I Danmarksdemokraterne kan vi støtte lovforslaget, og vi ser meget frem til at høre mere om de mange erfaringer, som de enkelte frikommuner gør sig i de her år med arbejdet med at udfordre bureaukratiet i den offentlige sektor, men også for at frigøre tid til at sætte de ældre i centrum.
Jacob Jensen (V), 2013-02-28:
Nu nævner spørgeren så eksempelvis sygeplejersker, og jeg ved tilfældigvis, at sygeplejerskerne netop, som også spørgeren siger, bruger relativt meget tid på at dokumentere, men det er også nødvendigt, af hensyn til at man har treholdsskift, af hensyn til patientsikkerheden, af hensyn til at man ikke får dobbeltmedicineret, og hvad der nu ellers ligger af forskellige ting.
Liv Holm Andersen (RV), 2013-05-07:
Det tror og håber jeg sådan set at vi alle er enige om i det her rum, og det er også det, jeg har hørt indtil nu, altså, at chikane af minoriteter ikke er vores kære Danmark værdigt, og at det gælder, uanset hvilke minoriteter – eller andre for den sags skyld – der er tale om og hvilken form for chikane der er tale om.
Jacob Jensen (V), 2013-02-28:
Jeg tror, det er vigtigt, at vi også får systematiseret de her ting, og jeg er sådan set enig i det, ministeren siger, om, at man jo ikke skal gøre det op i antallet af regler, men at det selvfølgelig er konsekvensen af de enkelte regler, som er det afgørende, herunder også hvordan det bliver oplevet ude omkring af den enkelte offentligt ansatte, hvor indgribende det er i dagligdagen, og hvor snærende de her bånd er i forhold til at kunne udvikle sin faglige kunnen i den daglige løsning af opgaverne.
Kim Edberg Andersen (NB), 2023-11-15:
Så lyder det meget hult – og det er det, jeg gerne vil frem til – at man snakker om frisættelse af skolerne, men der er jo ingen tvivl om, at i forhold til en skole som denne, hvor der er kommet den her rapport fra Arbejdstilsynet, ville ministeren, hvis han undersøgte den, jo aldrig nogen sinde komme til den konklusion, som han ville fremsætte efterfølgende i Folketingssalen, at tiden er kommet til at undervise i Muhammedtegningerne.
Lotte Rod (RV), 2025-09-09:
Regeringen har nu lavet flere af dem, og der ønsker vi i stedet for, at man har seniorpensionen, og at vi så til gengæld har de penge, der skal til for at kunne lave et børneløfte, fordi der i vores børnehaver, i vores skoler, i vores fritidshjem mangler lærere og pædagoger, og det mener vi er den allervigtigste investering, vi skal gøre.
Lene Espersen (KF), 2003-11-26:
Der synes jeg ikke, man kan se nogen som helst problemer i, at man har grebet sagen an på den her måde af hensyn til at styrke indsatsen mod tvangsægteskaber bedst muligt. Men det, jeg hører flere af spørgerne efterlyse, er, at såfremt der har været tale om et afslag på at kunne indgå ægteskab, fordi man mener, det er tvangsægteskab, så skal det under alle omstændigheder føre til, at der bliver rejst tiltale mod en eller flere af forældrene, uanset om det kan bevises eller ej, uanset om de er uskyldige eller ej, så skal der rejses tiltale, og uanset om det pågældende unge menneske ønsker det eller ej. I bedste fald vil det blot betyde, at der er en masse mennesker, der bliver frifundet, fordi der ikke er
Karsten Lauritzen (V), 2013-03-19:
Men man kunne så have et håb om, at Det Radikale Venstre, som jeg nu kan forstå har opgivet dele af deres retssikkerhedspolitik, i hvert fald den del, der handler om virksomheder, står fast på muligheden for eventuelt at lave en revisionsklausul, så vi f.eks., som Dansk Industri skriver, om et par år kan se, om der er en sammenhæng mellem effektiviteten i den her udvidelse, det her redskab, og de retssikkerhedsmæssige perspektiver.
Søren Gade (V), 2007-03-22:
Hvis hr. Rune Lund vitterlig mener, at der er et hul i en eller anden konvention, så må det da for søren netop være i FN, man kan arbejde for, at folk sikres den optimale beskyttelse, uanset hvem der tilbageholder dem, og hvor og hvornår de tilbageholdes.
Pelle Dragsted (EL), 2023-02-23:
Hvis nu regeringen ikke støtter det her ændringsforslag, efterlader det os – i mine øjne – med kun én mulighed, og det er at anvende den mulighed, vi har i kraft af grundlovens § 42, for at sætte det her lovforslag til folkeafstemning blandt danskerne, så de faktisk får mulighed for at blive hørt, før den her fridag bliver snuppet fra dem.
Inger Støjberg (V), 2010-02-04:
Jeg vil gerne understrege, at Venstre er et socialt bevidst parti, ligesom Det Konservative Folkeparti er det, og ligesom Dansk Folkeparti er det, men jeg tror, at man skal se hr. Lennart Damsbo-Andersens udfald her, kunne man næsten sige, som værende sådan lidt et forsøg på at udstille andre partier som værende ikke socialt bevidste, som værende ligeglade.
Jonas Dahl (SF), 2015-11-16:
Jeg er sådan set glad for, at vi er lykkedes med også at have fokus på, at vi nu endelig tager fat på, at det er risikogrupperne, der skal i fokus, og det gør vi med det her forslag, som jo, som den tidligere ordfører var inde på, følger op på det, Hjemmehjælpskommissionen også er nået frem til.
Claus Hjort Frederiksen (V), 2010-02-24:
Det, vi har sagt i dag – og det er det, som er regeringens politik – er: Hvis de tegn, vi ser på, at de internationale konjunkturer stabiliserer sig, og hvis den opgang i verdenshandelen, som skal trække Danmark ud af krisen, fortsætter, så vil vi begynde en konsolidering.
Jørn Jespersen (SF), 2001-03-29:
Den nuværende regering har sammen med de borgerlige partier lavet en konstruktion, hvor man vil skabe et helt nyt område, som skulle finansiere udbygningen af den kollektive trafik, der senere er blevet til metroen, og så har man opdaget, at man ikke kan sparke byudviklingen i gang, fordi det simpelt hen var en forkert plan.
Pernille Falcon (EL), 2003-11-13:
I forhold til specielt arbejdsmarkedsområdet synes jeg, det er meget problematisk i takt med en stigende arbejdsløshed, i takt med et langt større antal sygedagpengemodtagere, i takt med en problematik i forhold til pension og fleksjob, at man så fjerner forpligtelsen til indseende med indsatsen på det her område. Forslaget her har jo en sammenhæng med regeringens og forligspartiernes opreklamerede projekt, som blev kaldt »Flere i arbejde«, som vi optimistisk omdøbte »Fire i arbejde«, men som nu i folkemunde hedder »Færre i arbejde«.